સેલ્ફીની ઘેલછા અંગે અમદાવાદના જાણીતા કન્સલ્ટિંગ સાઇકૉલોજિસ્ટ ડૉ. હંસલ ભચેચ કહે છે, “સેલ્ફનો કન્સેપ્ટ માત્ર માણસમાં જ છે. માણસને પોતાનું પ્રતિબિંબ જોવું હંમેશાં ગમ્યું છે. એના કારણે જ અરીસા શોધાયા. પહેલાં રાજાઓ પોર્ટ્રેઇટ બનાવતા. વિન્સેન્ટ વાન ગોગ જેવા કલાકારે તો સેલ્ફ પોર્ટ્રેઇટ પણ દોરેલાં,જે એક પ્રકારની સેલ્ફી જ હતી. આ વાત સદીઓથી ચાલી આવે છે. કેમેરાની શોધ થતાં લોકો પોતાની જાતના ફોટો લેતા થયા. સ્માર્ટફોનના આવતા જાતનો ફોટો લેવો સહેલો બન્યો. અહીં સોશિયલ મીડિયાનો પણ પ્રવેશ થાય છે. જેમાં જાતનો ફોટો શૅર કરવાથી પોઝિટિવ રિઈન્ફોર્સમેન્ટ મળવા લાગે છે. કોઈ પોતાનો ફોટો પાડી સોશિયલ મીડિયા પર મૂકે અને લોકો તેને પસંદ કરે તેથી લાલચ વધે છે, જે ગાંડપણની હદે પહોંચી જાય છે. સેલ્ફી લેવામાં ખોટું નથી પણ તેમાં સંયમ- સભાનતા કેળવવી પડે છે.